Wettig dagga vir spelers, meen oud-Bok | Netwerk24
Die voormalige Bok-ster Joe van Niekerk leef deesdae in die woude van Costa Rica. Foto: Instagram / junglejoe333
Met sy spoed en balvaardighede is Van Niekerk (39), wat in 2010 die laaste van sy 52 toetse vir Suid-Afrika gespeel het, in 2002 as die Suid-Afrikaanse speler van die jaar aangewys. In dieselfde jaar is hy as een van Wêreldrugby se topvyf-spelers van die jaar aangewys.
Hy het sy rugbyloopbaan in 2014 by Toulon in Frankryk afgesluit en hom ’n paar jaar later in die woude van Costa Rica gaan vestig.
Nadat hy bewus geword het van alternatiewe idees oor die lewe, het hy en sy lewensmaat, Marie Jordain (45), ’n Franse eiendomsbelegger wat hy in Toulon ontmoet het, vier jaar gelede begin soek na ’n geleentheid in “eksistensiële verkenning”. Die term verwys na ’n soort terapie wat fokus op die mens se vrye wil, vasberadenheid en soeke na betekenis.
Van Niekerk in aksie vir die Bokke teen die All Blacks in 2005. Foto: Getty Images
Die Franse rugbypublikasie Midi Olympique het hom gevra of die gebruik van opkikkers ’n algemene verskynsel was in die sport toe hy nog gespeel het.
“Ek glo nie in ’n georganiseerde sisteem van opkikkergebruik in rugby nie, maar daar was nog altyd dwelmgebruik vir ontspanning. Om eerlik te wees, ek glo rugbyowerhede moet meer toegeeflik wees met betrekking tot sulke gedrag,” sê hy.
“Om ’n speler vir ses maande of ’n jaar te skors want hy of sy het die aand kokaïne gebruik kom oordrewe voor. Pleks van pak slae en vernietiging, moet ons eerder die spelers bystaan, na hulle uitreik en help.
“Daar is so baie *** wat ons ná wedstryde afsluk: slaappille, tramadol ... dink jy regtig dit is gesond vir die liggaam? En tog is dit heeltemal wettig en maklik bekombaar.
“Maar wat my die meeste bekommer is dat alkohol in die middelpunt is van alles in rugby.
“Ons het liters en liters bier gedrink, ek eerste, en daar is niks erger ná afloop van ’n wedstryd nie: dit vries die bloed, dit dehidreer jou liggaam en dit verhinder die geneesproses.
“Maar alkohol is deel van alledaagse lewe in ons sport en sy stemwerwers finansier selfs die grootste kompetisies.”
A post shared by Joe Van Niekerk (@junglejoe333) on Apr 26, 2019 at 10:02am PDT
Wat sou “Jungle Joe” se oplossing wees?
“Daar is miljoene plante in hierdie berge, insluitende cannabis, wat sportlui kan help om te herstel van hul inspanning. Maar voordat dit sal gebeur, voordat die farmaseutiese bedryf die wêreld uit hul kloue bevry, sou ons ongelukkig tyd gehad het om reeds twee keer te sterf.
“Kan jy glo ons leef in ’n wêreld wat steeds bang is vir die krag van plante? Dit is verregaande.”
Van Niekerk boer organies met onder meer piesangs, reusepatats en groente, en probeer mense help om geestelik “heel te word”.
– RugbyPass, Sportredaksie
Meer oor: Joe Van Niekerk | Bokke | Toetsrugby | Cannabis | Springbokke | Superrugby | Dagga